แบบถอดประสบการณ์การเรียนรู้ ด้านเทคนิคการพัฒนาภาษาอังกฤษเพื่อการสื่อสารในวิชาการออกแบบ

**1. ชื่อ-สกุล ผู้เล่าเรื่อง** อาจารย์ สิรดา ไวยาวัจมัย

**2. ชื่อ-สกุล ผู้บันทึก** อาจารย์ ชินภัศร์ กันตะบุตร

**3. บทบาทหน้าที่และความรับผิดชอบของผู้เล่าเรื่อง**

 อาจาย์ประจำสาขาวิชา ออกแบบนิเทศศิลป์ คณะศิลปะและการออกแบบ ทำหน้าที่สอนในวิชา การออกแบบจัดตัวอักษร (ด้วยการใช้ภาษาอังกฤษในการสื่อสาร)

 อาจารย์รับผิดชอบด้านวิเทศสัมพันธ์ ของสาขาวิชาออกแบบนิเทศศิลป์ คณะศิลปะและการออกแบบ

**4. ชื่อเรื่องที่เล่า**

 การจัดการเรียนการสอนในวิชาการออกแบบจัดตัวอักษรด้วยการใช้ภาษาอังกฤษในการสื่อสาร โดยเน้นให้นักศึกษาสามารถนำเสนอความคิดในการออกแบบเป็นภาษาอังกฤษได้

**5.บริบท หรือความเป็นมาของเรื่องที่เล่า**

 ถึงแม้นักศึกษาจะได้รับการศึกษาด้านภาษาอังกฤษมาจากกลุ่มวิชาศึกษาทั่วไปแล้วก็ตาม แต่ก็ยังไม่มีความกล้าที่จะนำเสนอความคิดในการออกแบบเป็นภาษาอังกฤษ คณะศิลปะและการออกแบบได้ตระหนักถึงความสำคัญที่จะแก้ปัญหาในข้อนี้ เพื่อเป็นการเตรียมความพร้อมเพื่อเข้าสู่การเป็นประชาคมอาเซียน (ASEAN Community) ทางสาขาวิชาออกแบบนิเทศศิลป์จึงได้จัดให้มีการเรียนการสอนวิชาออกแบบ ด้วยการใช้ภาษาอังกฤษในการสื่อสารในรายวิชาการออกแบบจัดตัวอักษร โดยเน้นให้นักศึกษาสามารถนำเสนอความคิดในการออกแบบได้ ด้วยการทำงานเป็นกลุ่มแลกเปลี่ยนความคิดเห็นกันและนำเสนอหน้าชั้นเรียน

**6. วิธีการ / ขั้นตอน หรือกระบวนการที่ทำให้งานนั้นสำเร็จ**

1. เน้นเนื้อหาสาระ และวัตถุประสงค์ของรายวิชาเป็นสำคัญ

2. จัดเตรียมความพร้อมของเนื้อหาบทเรียนที่มีอยู่ในแผนการสอนให้เป็นภาษาอังกฤษโดยครบถ้วน การนำเสนอเนื้อหาบทเรียนโดยการใช้คอมพิวเตอร์ และเตรียมการอธิบายคำศัพท์เฉพาะด้านให้นักศึกษาเข้าใจ

 3. อธิบายแผนการสอนให้นักศึกษาเข้าใจถึง เนื้อหาและวัตถุประสงค์ พร้อมกับแจกเนื้อหาในบทเรียนเป็นภาษาอังกฤษทุกครั้ง

 4. จัดกิจกรรมในบทเรียนแรกให้นักศึกษาเรียนรู้โดยการจำลองสถานการณ์ต่างๆด้วยการใช้ภาษาอังกฤษในการสนทนา ดังต่อไปนี้

 - การถาม-ตอบในการเรียนการสอน

 - การสนทนาแสดงความคิดเห็นในกลุ่ม

 - การนำเสนอความคิดในการออกแบบ ตามตัวอย่างการสนทนาที่มีเนื้อหาเกี่ยวกับการออกแบบที่ได้จัดเตรียมไว้ เพื่อให้นักศึกษามีความกล้า พร้อมกับได้เรียนรู้ รูปแบบ วิธีการ สำนวนและสำเนียงของภาษาไปด้วยพร้อมกัน

 5. เนื่องจากเป็นวิชาแรกที่ใช้ภาษาอังกฤษสื่อสารในการเรียนการสอน จึงต้องผสมผสานไปกับการใช้ภาษาไทย เพื่อให้นักศึกษาผ่อนคลายไม่รู้สึกต่อต้าน หรือไม่มีความสุขในการเรียน เช่นในยามที่ต้องการอธิบายความหมายของคำศัพท์เฉพาะด้าน (Technical Term) เรื่อง กายวิภาคของตัวอักษร (Anatomy of Typeface) การให้ความสำคัญในการจัดพื้นที่ระหว่างตัวอักษร (Kerning) และในการปฏิบัติที่มีขั้นตอนในการออกแบบ (Design Process) อาจารย์ก็จะพูดด้วยภาษาอังกฤษให้ช้าลง และถ้านักศึกษายังไม่เข้าใจก็จะแปลเป็นภาษาไทยเพื่อความเข้าใจเป็นสำคัญ

 6. ทุกโครงงานที่มีขนาดใหญ่ จัดให้มีกิจกรรมโดยแยกนักศึกษาเป็นกลุ่มย่อยเพื่อให้นักศึกษาได้ค้นคว้าหาข้อมูล แสดงความคิดเห็นร่วมกันเป็นภาษาอังกฤษ

 7. ให้นักศึกษาสรุปความคิด โดยเขียนบทสรุป หรือเขียนแบบร่าง เพื่อใช้นำเสนอหน้าชั้นเรียน

 8. ให้นักศึกษาเลือกตัวแทนในการนำเสนอหน้าชั้นเรียน โดยมีลำดับขั้นตอนและแบบแผนที่ได้จัดเตรียมไว้ให้

**7. เทคนิคหรือกลยุทธ์ที่ทำให้เกิดความสำเร็จ**

 1. พยายามกระตุ้นให้นักศึกษามีส่วนร่วมโดยการสนทนาอย่างเป็นกันเองให้มากที่สุด สร้างบรรยากาศของความสนุกในการเรียน ซึ่งจะทำให้นักศึกษากล้าพูด กล้าแสดงออก กล้าซักถามอาจารย์

 2. ให้มีรอยยิ้ม มีสีหน้าที่มีความสุข กล่าวแสดงการชื่นชมนักศึกษาที่ได้พูดภาษาอังกฤษ พร้อมกับแก้ไขการออกเสียงและสำนวนให้ถูกต้องไปพร้อมกัน

 3. แจ้งนักศึกษาว่าการใช้ภาษาอังกฤษในการสนทนาสื่อสารไม่มีผลต่อการประเมินผลการเรียน เพื่อให้นักศึกษากล้าพูด กล้าแสดงออกอย่างไม่ต้องกลัวว่าจะพูดผิด การประเมินผลการเรียนอยู่ที่กระบวนการออกแบบ ความตั้งใจในการนำเสนอ และผลงานของนักศึกษา

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น (ที่ไม่ใช่ผู้เล่า)**

 คณบดีคณะศิลปะและการออกแบบ ผู้ผลักดันและสนับสนุนให้มีการเรียนการสอนเป็นภาษาอังกฤษ

 อาจารย์ผู้ร่วมสอนในรายวิชาเดียวกัน

**9. อุปสรรคหรือปํญหาในการทำงาน (Lessons Learned) และแนวทางในการแก้ปัญหา / อุปสรรคดังกล่าว**

อุปสรรคคือ ความไม่พร้อมของนักศึกษาในการสื่อสารด้วยภาษาอังกฤษ เนื่องจากนักศึกษาที่มาเรียนในชั้นเรียนนี้ ยังไม่สามารถพูดภาษาอังกฤษได้ การเรียนให้ได้เนื้อหาวิชาความรู้ด้วยภาษาอังกฤษในการสื่อสาร จึงเป็นเรื่องที่ไม่สะดวกเท่าไร

 แนวทางการแก้ปัญหาคือ

 1. นอกเหนือจากเนื้อหารายวิชา ต้องสอนการสื่อสารด้วยการใช้ภาษาอังกฤษเสริมด้วย ซึ่งต้องใช้เวลามากขึ้นในการเตรียมความพร้อมก่อนการสอน

 2. ต้องสร้างบรรยายกาศของการเรียนการสอนให้มีความสุข ความสนุก ด้วยกิจกรรมต่างๆ

**10. ผลลัพธ์ หรือความสำเร็จที่เกิดขึ้นคือ**

 การเรียนการสอนในห้องเรียนเต็มไปด้วยบรรยากาศของความสุข นักศึกษารู้สึกชื่นชอบ และสนุกไปกับเนื้อหาในบทเรียน

 ผลงานการออกแบบ สวยงาม น่าสนใจ สามารถนำไปจัดแสดงในงาน OPEN HOUSE 2013 เพื่อเป็นส่วนหนึ่งในการประชาสัมพันธ์สาขาวิชาออกแบบนิเทศศิลป์ได้

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

วิชาการออกแบบจัดตัวอักษร (Typography Design) นี้มีความเหมาะสมที่ใช้ภาษาอังกฤษในการสื่อสารในการเรียนการสอนเพราะเนื้อหาของบทเรียนส่วนใหญ่ได้อ้างอิงจากตำราของชาวตะวันตก มีต้นแบบเป็นภาษาอังกฤษ การออกแบบจัดตัวอักษรมีบทบาทสำคัญมาก เป็นที่รู้กันว่าอัจฉริยะระดับโลกอย่าง นาย สตีฟ จ๊อบส์ (Mr. Steve Jobs) หลังจากที่ท่านได้ศึกษาวิชานี้แล้ว ทำให้เกิดแรงบันดาลใจในการสร้าง แมคอินทอช (Macintosh) ซึ่งเป็นคอมพิวเตอร์เครื่องแรกที่มีศักยภาพในการใช้ และการจัดตัวอักษรได้อย่างน่ามหัศจรรย์ และเป็นที่ยอมรับไปทั่วโลก

 การจัดการเรียนการสอนในครั้งนี้ ประสบความสำเร็จได้ด้วยความตั้งใจของตัวผู้สอน ความพร้อมในการเตรียมการสอน และผู้เรียนที่มีความตั้งใจ และให้ความร่วมมือเป็นอย่างดี

**12. สมรรถนะ (ความรู้ ทักษะ หรือ ทัศนะคติ) ของผู้เล่าเรื่อง**

จากประสบการณ์ในครั้งนี้ นักศึกษาชั้นปีที่ 1 ของทุกสาขาวิชาควรจะเรียนวิชา *ภาษาอังกฤษเพื่อสื่อสารในการออกแบบ* *(English for Communication in Design)* ก่อนการเรียนรายวิชาออกแบบอื่นๆที่จะใช้ภาษาอังกฤษในการสื่อสาร ซึ่งรายวิชา *ภาษาอังกฤษเพื่อสื่อสารในการออกแบบ* ดังกล่าวนี้ควรได้รับการพิจารณาเพิ่มเติมเมื่อมีการปรับปรุงหลักสูตรใหม่

 การได้จัดกิจกรรมในการเรียนการสอนครั้งนี้ ทำให้เกิดการพัฒนาผู้สอน ระบบการเรียนการสอน และนักศึกษา ทำให้คณาจารย์ในคณะศิลปะและการออกแบบเกิดการตื่นตัวที่จะพัฒนาตนเอง และคาดว่าจะเกิด ’กลุ่มคณะทำงานเพื่อพัฒนาระบบการเรียนการสอนด้วยการใช้ภาษาอังกฤษ’ เพื่อที่จะได้นำประสบการณ์ในชั้นเรียนมาแลกเปลี่ยนกัน ช่วยเหลือเกื้อกูลซึ่งกันและกัน มีการจัดอบรมการใช้ภาษาอังกฤษในการเรียนการสอนให้สมาชิกในกลุ่มมีศักยภาพมากขึ้น และจะได้ร่วมกันพัฒนาการเรียนการสอนอย่างเป็นลำดับ ยังผลให้นักศึกษาก้าวสู่การเป็นประชาคมอาเซียน (ASEAN Community ได้ด้วยความมั่นใจ

**13. ผลงานเชิงประจักษ์ของผู้เล่าเรื่องคือ**

- ผลการประเมินการสอนอาจารย์ผู้สอน ผ่านระบบออนไลน์ของมหาวิทยาลัย ปีการศึกษา 2555
 อยู่ใน ระดับดีมาก

- อาจารย์ดีเด่นด้านการสอน ประจำปีการศึกษา 2551, 2552 , 2554

- ผลงานออกแบบ The corporate identity and public relations media design project for ‘XO PLAY’

 bamboo clothes store for kids. แสดงในงาน Rangsit International Design Symposium 2012

- ผลงานออกแบบเว็บไซต์ อาทิเช่น

 ปราณณารา คลินิกเพื่อสุขภาพและความงาม [www.prannara.com](http://www.prannara.com)

 Anada Development [www.ideocondo.com](http://www.ideocondo.com) และเว็บไซต์คอนโดมิเนียมในโครงการ

 Siam Ocean World [www.siamoceanworld.co.th/](http://www.siamoceanworld.co.th/)

 AIS <http://www.ais.co.th/index_.html>

 AP property [www.apthai.com](http://www.apthai.com)

 -เป็นที่ปรึกษาให้นักศึกษาได้รับรางวัลสิ่งประดิษฐ์ยอดเยี่ยม TOYOTA Eco D.I.Y. 2012

 (จากวัสดุเหลือใช้)

 - เป็นที่ปรึกษาให้นักศึกษาได้ร่วมจัดแสดงประกวดผลงาน BEAR WISH PROJECT ครั้งที่ 3 การ

 ออกแบบเพ้นท์สีหมี ขนาด 2 เมตร หน้าห้างสรรพสินค้าอัมรินทร์ พลาซ่า